
Par Sabiedrības ar ierobežotu atbildību “Pils rajona Namu pārvalde” reorganizācijas procesa uzsākšanu
 
Jēkabpils novada dome 26.05.2022. pieņēma lēmumu Nr.454 “Par tiešās līdzdalības pārvērtēšanu kapitālsabiedrībās” (protokols Nr.11, 57.§), saglabājot tiešo līdzdalību Sabiedrībā ar ierobežotu atbildību “Pils rajona Namu pārvalde”, reģistrācijas Nr. 45403004912, SIA JK Namu pārvalde, reģistrācijas Nr. 45403000484, Sabiedrībā ar ierobežotu atbildību “Jēkabpils siltums”, reģistrācijas Nr. 40003007778 un Sabiedrībā ar ierobežotu atbildību “JĒKABPILS PAKALPOJUMI”, reģistrācijas Nr. 45403006010 un nosakot kapitālsabiedrībām vispārējos stratēģiskos mērķus. Visās četrās kapitālsabiedrībās 100 % kapitāla daļu pieder Jēkabpils novada pašvaldībai, kas ir šo kapitālsabiedrību vienīgais dalībnieks un kapitāla daļu turētājs.
Atbilstoši Valsts līdzdalības vispārējo stratēģisko mērķu noteikšanas vadlīnijās ietverto klasifikāciju minētās kapitālsabiedrības ir uzskatāmas par daļēji komerciālas kapitālsabiedrības, jo tās saņem budžeta finansējumu, pilda tiesību aktos noteikto pakalpojumu sniegšanas funkciju, darbojas ierobežotas konkurences apstākļos vai brīvā tirgus konkurences apstākļos un citādi atšķiras no privātā sektora komersantiem. Saskaņā ar Publiskas personas kapitāla daļu un kapitālsabiedrību pārvaldības likuma 24.1 panta pirmās daļas 3. apakšpunktu tās ir no publiskas personas atkarīgas komerciālas publiskas personas kapitālsabiedrības. Atbilstoši Gada pārskatu un konsolidēto gada pārskatu likumā  minētām kritēriju robežvērtībām, izvērtējot kapitālsabiedrības vidējo darbinieku skaitu un finanšu rādītājus (bilances kopsummu un neto apgrozījumu), Sabiedrība ar ierobežotu atbildību “Pils rajona Namu pārvalde”, SIA JK Namu pārvalde, Sabiedrība ar ierobežotu atbildību “JĒKABPILS PAKALPOJUMI” atbilst grupai – maza kapitālsabiedrība, savukārt Sabiedrība ar ierobežotu atbildību “Jēkabpils siltums” atbilst grupai – vidēja kapitālsabiedrība.
Visas četras kapitālsabiedrības 2025. gadu ir noslēgušas ar peļņu. Sabiedrība ar ierobežotu atbildību “Pils rajona Namu pārvalde”, SIA JK Namu pārvalde un Sabiedrība ar ierobežotu atbildību “JĒKABPILS PAKALPOJUMI” pašu kapitāls lielāks par pamatkapitālu, savukārt Sabiedrības ar ierobežotu atbildību “Jēkabpils siltums” pašu kapitāls ir mazāks par pamatkapitālu.
Atbilstoši dalībnieku sapulcēs apstiprinātiem 2025. gada pārskatiem: 
	Kapitālsabiedrība
	Sabiedrība ar ierobežotu atbildību “Pils rajona Namu pārvalde”
	SIA JK Namu pārvalde
	Sabiedrība ar ierobežotu atbildību “JĒKABPILS PAKALPOJUMI”
	Sabiedrība ar ierobežotu atbildību “Jēkabpils siltums”

	Pamatkapitāls uz 01.01.2026., euro
	330 584
	574 608
	78 809
	3 534 253

	
	
	
	
	3 572 003 uz 01.09.2026.

	Bilances kopsumma, euro
	945 351
	3 515 512
	1 448 163
	13 441 518

	Neto apgrozījums, euro
	768 442
	2 706 377
	3 098 233
	4 836 738

	Vidējais darbinieku skaits, t.sk.valde
	28
	100
	74
	51



Sabiedrība ar ierobežotu atbildību “Pils rajona Namu pārvalde” veic četru Jēkabpils novada pašvaldības dzīvojamo māju pārvaldīšanu un apsaimniekošanu, kurās visi dzīvokļu īpašumi atrodas pašvaldības īpašumā vai valdījumā, kā arī ir pilnvarota slēgt un administrēt šo dzīvojamo māju dzīvokļu īres līgumus. Minētās dzīvojamās mājas atrodas Kūku ciemā, Kūku pagastā, Antūžos, Variešu pagastā, Krustpils pagastā un Jēkabpils pilsētā, katrā no minētajām teritorijām pa vienai dzīvojamai mājai. Papildus tam sabiedrība slēdz un administrē Jēkabpils novada pašvaldības īpašumā vai valdījumā esošo dzīvokļu īres līgumus, kas atrodas 41 daudzdzīvokļu dzīvojamajā mājā, tai skaitā 17 mājās Jēkabpils pilsētā, 8 mājās Kūku pagastā, 6 mājās Mežāres pagastā, 4 mājās Variešu pagastā, 3 mājās Atašienes pagastā, 2 mājās Vīpes pagastā un 1 mājā Krustpils pagastā. Papildus iepriekš minētajam sabiedrība nodrošina arī tādu daudzdzīvokļu dzīvojamo māju pārvaldīšanu un apsaimniekošanu, kurās visi dzīvokļu īpašumi nepieder Jēkabpils novada pašvaldībai. Kopumā sabiedrības pārvaldībā ir 11 šādas daudzdzīvokļu dzīvojamās mājas, tai skaitā 4 mājas Atašienes pagastā, 2 mājas Kūku pagastā, 2 mājas Mežāres pagastā, 2 mājas Vīpes pagastā un 1 māja Variešu pagastā. Sabiedrība nodrošina arī Jēkabpils novada pašvaldības īpašumā esošo nedzīvojamo ēku un tām piesaistīto teritoriju uzturēšanu un apsaimniekošanu, bojājumu un avāriju novēršanu pašvaldības iestādēs, bērnu rotaļu un mini sporta laukumu apsaimniekošanu Jēkabpils pilsētā, kā arī ielu un autoceļu seguma planēšanas, profilēšanas un līdzināšanas darbus Kūku, Variešu un Krustpils pagastā. Vienlaikus sabiedrība sniedz sabiedriskos centralizētās siltumapgādes pakalpojumus Jēkabpils novada administratīvajā teritorijā – Jēkabpils pilsētas Pils rajonā.
SIA JK Namu pārvalde veic astoņpadsmit Jēkabpils novada pašvaldības dzīvojamo māju pārvaldīšanu un apsaimniekošanu, kurās visi dzīvokļu īpašumi atrodas pašvaldības īpašumā vai valdījumā, kā arī ir pilnvarota slēgt un administrēt šo dzīvojamo māju dzīvokļu īres līgumus. Minētās dzīvojamās mājas atrodas Jēkabpils pilsētā (11 dzīvojamās mājas), Zasas pagastā (7 dzīvojamās mājas) un Leimaņu pagastā (1 dzīvojamā māja). Papildus tam SIA JK Namu pārvalde pilnvarota slēgt un administrēt Jēkabpils novada pašvaldības īpašumā vai valdījumā esošo dzīvokļu īres līgumus. Pašvaldības dzīvokļi atrodas daudzdzīvokļu dzīvojamās mājās Jēkabpils pilsētā, kā arī Ābeļu, Dunavas, Leimaņu, Kalna, Rubenes, Dignājas un Zasas pagastā. Kopumā pašvaldības dzīvokļi izvietoti 181 daudzdzīvokļu dzīvojamajā mājā, tai skaitā 151 mājā Jēkabpils pilsētā, 10 mājās Zasas pagastā, 7 mājās Dunavas pagastā, 4 mājās Ābeļu pagastā, 3 mājās Kalna pagastā, 3 mājās Rubenes pagastā, 2 mājās Dignājas pagastā un 1 mājā Leimaņu pagastā. Papildus tam SIA JK Namu pārvalde nodrošina tādu daudzdzīvokļu dzīvojamo māju pārvaldīšanu un apsaimniekošanu, kurās visi dzīvokļu īpašumi nepieder Jēkabpils novada pašvaldībai. Kopumā sabiedrības pārvaldībā ir 231 šāda daudzdzīvokļu dzīvojamā māja, tai skaitā 191 māja Jēkabpils pilsētā, no kurām 67 mājas atrodas Krustpils pusē, 19 mājas Zasas pagastā, 7 mājas Dunavas pagastā, 4 mājas Ābeļu pagastā, 3 mājas Rubenes pagastā, 3 mājas Kalna pagastā, 2 mājas Dignājas pagastā un 2 mājas Leimaņu pagastā.
Sabiedrība ar ierobežotu atbildību “Jēkabpils siltums” sniedz sabiedriskos centralizētās siltumapgādes pakalpojumus Jēkabpils novada administratīvajā teritorijā – Jēkabpils pilsētā, Kūku pagasta Kūku ciemā, Krustpils pagasta Spunģēnu ciemā, Ābeļu pagasta Brodu ciemā, Mežāres pagasta Mežāres ciemā un Variešu pagasta Variešu un Antūžu ciemos.
Sabiedrība ar ierobežotu atbildību “JĒKABPILS PAKALPOJUMI” nodrošina sadzīves atkritumu apsaimniekošanu Jēkabpils pilsētas administratīvajā teritorijā, kā arī gājēju un velosipēdu ceļa gar valsts autoceļu P76 un tā apgaismojuma ikdienas uzturēšanu. Papildus sabiedrība veic publiskās infrastruktūras un teritoriju uzturēšanu un apsaimniekošanu, tai skaitā atsevišķu pašvaldības īpašumu, kapsētu, rekreācijas teritoriju un citu publiskai lietošanai paredzētu objektu apsaimniekošanu.
Visas četras kapitālsabiedrības darbojas kā neatkarīgas juridiskas personas ar atsevišķām administratīvajām un saimnieciskajām funkcijām, katra nodrošina pakalpojumus noteiktā pašvaldības administratīvajā teritorijā atbilstoši to kapacitātei, infrastruktūrai un pieejamajiem cilvēkresursiem. Izvērtējot kapitālsabiedrību darbības virzienus, secināms, ka Sabiedrība ar ierobežotu atbildību “Pils rajona Namu pārvalde” nodrošina vairākas savstarpēji atšķirīgas pašvaldības funkciju izpildei nepieciešamas darbības jomas, kuras pēc to rakstura atbilst arī citu pašvaldības kapitālsabiedrību pamatdarbības virzieniem un veiktajiem uzdevumiem. Sabiedrība vienlaikus nodrošina pašvaldības dzīvojamā fonda pārvaldīšanu, kā arī daudzdzīvokļu dzīvojamo māju pārvaldīšanu, pašvaldības īpašumā esošo ceļu uzturēšanu, kā arī atsevišķu publiskās infrastruktūras objektu apsaimniekošanu, siltumapgādes pakalpojumu nodrošināšanu. Savukārt SIA JK Namu pārvalde, Sabiedrība ar ierobežotu atbildību “Jēkabpils siltums”, Sabiedrība ar ierobežotu atbildību “JĒKABPILS PAKALPOJUMI” savu darbību galvenokārt koncentrē uz atsevišķām un savstarpēji nodalītām darbības jomām, nodrošinot pakalpojumus atbilstoši to pamatdarbības virzieniem.
Valsts pārvaldes iekārtas likuma 10. panta desmitā daļa paredz, ka valsts pārvaldi organizē pēc iespējas efektīvi. Valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju un apsverot deleģēšanas iespējas vai ārpakalpojuma izmantošanu. 
Publiskas personas kapitāla daļu un kapitālsabiedrību pārvaldības likuma 130.1 panta pirmā daļa nosaka, ka publiskas personas kapitālsabiedrību reorganizē Komerclikumā noteiktajā kārtībā un ievērojot šā likuma nosacījumus. Komerclikuma 334. pants nosaka, ka komercsabiedrību var reorganizēt apvienošanas, sadalīšanas vai pārveidošanas ceļā. Reorganizācijas procesā iesaistītās sabiedrības var būt viena veida vai dažādu veidu sabiedrības, ja likumā nav noteikts citādi. 
Atbilstoši Komerclikuma 336. pantam komercsabiedrību sadalīšana ir process, kurā sabiedrība (sadalāmā sabiedrība) nodod savu mantu vienai sabiedrībai vai vairākām citām sabiedrībām (iegūstošās sabiedrības) sašķelšanas ceļā. Sašķelšanas gadījumā sadalāmā sabiedrība nodod visu savu mantu divām vai vairākām iegūstošajām sabiedrībām un beidz pastāvēt bez likvidācijas procesa. Sadalīšanas gadījumā visi sadalāmās sabiedrības dalībnieki kļūst par iegūstošo sabiedrību dalībniekiem. Iegūstošā sabiedrība var būt jau pastāvoša sabiedrība.
Apkopojot iepriekš minēto, secināms, ka Sabiedrības ar ierobežotu atbildību “Pils rajona Namu pārvalde” veiktās funkcijas ir sadalāmas, jo pēc to rakstura tās atbilst SIA JK Namu pārvalde, Sabiedrības ar ierobežotu atbildību “Jēkabpils siltums” un Sabiedrības ar ierobežotu atbildību “JĒKABPILS PAKALPOJUMI” pamatdarbības virzieniem. Sabiedrība ar ierobežotu atbildību “Pils rajona Namu pārvalde” vienlaikus īsteno vairākas savstarpēji atšķirīgas darbības jomas, kuru izpilde balstās uz dažādiem tehniskajiem resursiem, personāla kompetenci un organizatoriskajiem risinājumiem, savukārt pārējās pašvaldības kapitālsabiedrības veic specializētas funkcijas attiecīgajās nozarēs. Pašvaldības īpašumā esošā dzīvojamā fonda, dzīvojamo māju pārvaldīšanas funkciju nodošana SIA JK Namu pārvalde, siltumapgādes pakalpojumu sniegšanas funkcijas nodošana Sabiedrībai ar ierobežotu atbildību “Jēkabpils siltums”, kā arī pašvaldības īpašumā esošo ceļu uzturēšanas funkcijas nodošana Sabiedrībai ar ierobežotu atbildību “JĒKABPILS PAKALPOJUMI” nodrošinās līdzīgu funkciju koncentrēšanu vienā kapitālsabiedrībā. Attiecīgo pakalpojumu sniegšana notiek funkcionāli saistītās teritorijās un balstās uz līdzīgiem organizatoriskajiem, tehniskajiem un administratīvajiem resursiem. Līdz ar to funkciju centralizēšana kapitālsabiedrībās atbilstoši to pamatdarbības virzieniem veicina efektīvāku personāla, tehnikas un finanšu resursu izmantošanu, samazina administratīvo slogu un novērš nepieciešamību vienai kapitālsabiedrībai nodrošināt savstarpēji atšķirīgas funkcijas. Reorganizācijas rezultātā katra funkcija tiks nodota tai kapitālsabiedrībai, kuras pamatdarbība jau ir saistīta ar attiecīgā pakalpojuma sniegšanu, tādējādi nodrošinot funkciju īstenošanu atbilstoši kapitālsabiedrību specializācijai, vienotu attīstības plānošanu un efektīvāku pārvaldību attiecīgajā nozarē. Funkcionāli saistīti pakalpojumi tiks nodrošināti vienotas nozares ietvaros, izmantojot jau esošos organizatoriskos, tehniskos un administratīvos resursus. Šāda pieeja samazina funkciju dublēšanos, veicina efektīvāku personāla, tehnikas un finanšu resursu izmantošanu, nodrošina pārskatāmāku kapitālsabiedrību pārvaldību un stiprina kapitālsabiedrību darbību to pamatdarbības jomās.
Izvērtējot alternatīvus Sabiedrības ar ierobežotu atbildību “Pils rajona Namu pārvalde”  darbības organizēšanas modeļus, secināts, ka konkrētajā gadījumā lietderīgāka ir nevis vairāku atšķirīgu darbības virzienu saglabāšana vienā kapitālsabiedrībā, bet gan attiecīgo funkciju nodošana specializētām kapitālsabiedrībām, kuras jau nodrošina attiecīgajām funkcijām atbilstošus pakalpojumus. Vienlaikus funkciju īstenošana pašvaldības kapitālsabiedrību ietvaros nodrošina pašvaldībai iespēju saglabāt tiešu ietekmi uz pakalpojumu kvalitāti, attīstības prioritātēm un pakalpojumu nepārtrauktību, kā arī ļauj efektīvāk koordinēt pašvaldības autonomo funkciju izpildi. Tādējādi reorganizācijas rezultātā tiek nodrošināta ne vien efektīvāka resursu izmantošana, bet arī pārskatāmāka un mērķtiecīgāka pašvaldības kapitālsabiedrību pārvaldība. Šāda pieeja atbilst labas pārvaldības, efektīvas resursu izmantošanas un samērīguma principam, vienlaikus nodrošinot pašvaldības autonomo funkciju nepārtrauktu izpildi. Ievērojot, ka pakalpojumi ir saistīti ar pašvaldības autonomo funkciju izpildi un to nepārtrauktu nodrošināšanu, pašvaldība par būtisku uzskata šo funkciju īstenošanu sev piederošu kapitālsabiedrību ietvaros. Izvēlētais risinājums līdzsvaro pakalpojumu nepārtrauktības un kvalitātes nodrošināšanu ar publisko resursu racionālu un ekonomiski pamatotu izmantošanu.
Līdz ar to Sabiedrības ar ierobežotu atbildību “Pils rajona Namu pārvalde” reorganizācija, to sadalot, sašķelšanas ceļā ir objektīvi pamatota, jo tā paredz funkciju centralizēšanu tajās kapitālsabiedrībās, kuru pamatdarbība jau ir saistīta ar attiecīgo pakalpojumu sniegšanu. Reorganizācijas rezultātā pašvaldības autonomo funkciju izpilde arī turpmāk tiks nodrošināta pilnā apjomā. Kapitālsabiedrību pārvaldība arī turpmāk tiks īstenota saskaņā ar Publiskas personas kapitāla daļu un kapitālsabiedrību pārvaldības likumu, Jēkabpils novada pašvaldībai īstenojot kapitāla daļu turētāja funkcijas. Funkciju nodošana specializētām kapitālsabiedrībām rada iespēju uzraudzības procesā lielāku uzmanību veltīt katras kapitālsabiedrības pamatdarbības jomai, stratēģiskajai attīstībai, finanšu ilgtspējai, risku vadībai un sniegto pakalpojumu kvalitātei, vienlaikus nodrošinot pārskatāmāku un efektīvāku pašvaldības kapitālsabiedrību pārvaldību.
Veicot Sabiedrības ar ierobežotu atbildību “Pils rajona Namu pārvalde” (sadalāmā sabiedrība) reorganizāciju to sadalot sašķelšanas ceļā, tādējādi nododot visu tās mantu SIA JK Namu pārvalde (iegūstošā sabiedrība), Sabiedrības ar ierobežotu atbildību “Jēkabpils siltums” (iegūstošā sabiedrība) un Sabiedrības ar ierobežotu atbildību “JĒKABPILS PAKALPOJUMI” (iegūstošā sabiedrība), tiek nodrošināta funkciju centralizēšana kapitālsabiedrībās, kuru pamatdarbība jau ir saistīta ar attiecīgo pakalpojumu sniegšanu. Šāda pieeja rada priekšnoteikumus racionālākai un mērķtiecīgākai resursu plānošanai un izmantošanai, veicina efektīvāku organizatorisko, tehnisko un administratīvo resursu pārvaldību, kā arī stiprina iegūstošo sabiedrību kapacitāti un finansiālo ilgtspēju.
Reorganizācijas rezultātā sagaidāmi šādi ieguvumi:
1. efektīvāka kapitālsabiedrību pārraudzība, nodrošinot katras kapitālsabiedrības darbības izvērtēšanu atbilstoši tās pamatdarbības jomai, kā arī pārskatāmāku finanšu, risku un attīstības plānošanas procesu;
2. vienotu darbības principu piemērošana attiecīgajās nozarēs, tai skaitā pakalpojumu tarifu un cenu veidošanā;
3. vienota pieeja pakalpojumu kvalitātes nodrošināšanai katrā attiecīgajā pakalpojumu jomā;
4. mērķtiecīgāka attīstības plānošana un pārvaldība, koncentrējot līdzīgas funkcijas vienas nozares ietvaros;
5. skaidrāk definēti stratēģiskie mērķi, kas atbilst katras kapitālsabiedrības pamatdarbības virzienam;
6. efektīvāka cilvēkresursu pārvaldība, nodrošinot sabalansētāku darbinieku slodzi un darbinieku skaitu, darba samaksas izmaksu ekonomija;
7. efektīvāka tehnisko resursu un infrastruktūras izmantošana, novēršot funkciju un resursu dublēšanos;
8. kapitālsabiedrību darbības stiprināšana to specializācijas jomās, veicinot pieredzes un zināšanu uzkrāšanu attiecīgajā darbības jomā;
9. plašākas iespējas investīciju un ārējā finansējuma piesaistei, jo specializētas kapitālsabiedrības spēj mērķtiecīgāk plānot attīstības projektus un pamatot nepieciešamos ieguldījumus.
Minētie ieguvumi veicina pašvaldības autonomo funkciju efektīvāku izpildi, nodrošina pārskatāmāku kapitālsabiedrību pārvaldību un rada priekšnoteikumus ilgtspējīgai attiecīgo pakalpojumu attīstībai.
Publiskas personas kapitāla daļu un kapitālsabiedrību pārvaldības likuma 130.1 panta otrā daļa nosaka, ka publiskas personas kapitālsabiedrības reorganizācijas procesu uzsāk ar publiskas personas augstākās lēmējinstitūcijas lēmumu, kurā norāda:
1) reorganizējamos subjektus;
2) plānoto reorganizācijas veidu;
3) iegūstošās sabiedrības kapitāla daļu turētāju;
4) iegūstošās sabiedrības vispārējos stratēģiskos mērķus;
5) citus būtiskus reorganizācijas noteikumus, tai skaitā, ja nepieciešams, īpašas reorganizācijas procesā veicamās darbības un to veikšanas termiņus.
Atbilstoši šā panta ceturtajai daļai publiskas personas kapitālsabiedrību reorganizācijas procesā iesaistītās publiskas personas kapitālsabiedrības negatavo reorganizācijas prospektu. Līgumu par reorganizāciju revidents nepārbauda.
SIA JK Namu pārvalde (iegūstošā sabiedrība), Sabiedrības ar ierobežotu atbildību “Jēkabpils siltums” (iegūstošā sabiedrība) un Sabiedrības ar ierobežotu atbildību “JĒKABPILS PAKALPOJUMI” (iegūstošā sabiedrība) juridiskā forma – kapitālsabiedrība (sabiedrība ar ierobežotu atbildību) ir atbilstoša to funkcijām, paredzētajiem stratēģiskajiem mērķiem un uzdevumiem, iegūstošo sabiedrību kapitālu daļu turētājs - Jēkabpils novada pašvaldība.
Izvērtējot reorganizācijas procesā iespējamos rīcības variantus ar Sabiedrības ar ierobežotu atbildību “Pils rajona Namu pārvalde” (sadalāmā sabiedrība) pamatkapitālu, secināts, ka nepastāv apstākļi, lai obligāti palielinātu iegūstošo sabiedrību pamatkapitālu. Ņemot vērā, ka pamatkapitāla palielināšana prasa ievērojamus finanšu līdzekļus un laiku, lai reorganizācijas process tiktu pabeigts pēc iespējas īsākā laikā, reorganizācijas procesā iegūstošo sabiedrību pamatkapitāls netiks palielināts, nodrošinot, ka Sabiedrības ar ierobežotu atbildību “Pils rajona Namu pārvalde” (sadalāmā sabiedrība) pamatkapitāls tiek uzskaitīts iegūstošo sabiedrību bilancē postenī “Rezerves”, nodrošinot kopējā pašvaldības ieguldījuma uzskaiti un pārskatāmību. Iegūstošo sabiedrību maksātspēja un saistību izpilde netiek pasliktināta.
Pašvaldību likuma 22. panta pirmās daļas 5. punkts nosaka, ka pašvaldības izpilddirektors iesniedz domei priekšlikumus par pašvaldības iestāžu un citu institūciju, kā arī pašvaldības kapitālsabiedrību izveidošanu, reorganizēšanu un likvidēšanu. Attiecīgi Pašvaldību likuma 10. panta pirmās daļas 9. punktā noteikts, ka dome ir tiesīga izlemt ikvienu pašvaldības kompetences jautājumu. Tikai domes kompetencē ir likumā noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos. Atbilstoši Pašvaldību likuma 73. panta pirmajai daļai pašvaldības manta izmantojama pašvaldības administratīvās teritorijas iedzīvotāju interesēs atbilstoši pašvaldības kompetencei, gan nododot to publiskā lietošanā, gan veidojot iestādes, gan dibinot kapitālsabiedrības vai iegūstot dalību kapitālsabiedrībās.
Ņemot vērā iepriekš minēto, lai nodrošinātu pārskatāmāku pašvaldības kapitālsabiedrību pārvaldību, efektīvāku resursu izmantošanu, vienotu attiecīgo nozaru attīstības plānošanu un pašvaldības autonomo funkciju kvalitatīvu un nepārtrauktu izpildi, pamatojoties uz Pašvaldību likuma 4. panta pirmās daļas 1., 2. un 3. punktu, 10. panta pirmās daļas 9. punktu, 22. panta pirmās daļas 5. punktu, 73. panta pirmo daļu, Valsts pārvaldes iekārtas likuma 10. panta desmito daļu, Publiskas personas kapitāla daļu un kapitālsabiedrību pārvaldības likuma 1. panta pirmās daļas 18. punktu, 57. panta pirmās daļas 1. punktu, 65. panta otro daļu, 66. panta pirmās daļas 9. un 10. punktu, 130.1 panta pirmo, otro, ceturto un piekto daļu, Komerclikuma 334. pantu, 336. panta pirmo, otro, ceturto un sesto daļu, ņemot vērā Attīstības un tautsaimniecības komitejas 03.09.2026. lēmumu (protokols Nr.9), Finanšu komitejas 10.09.2026. lēmumu (protokols Nr.11),

Jēkabpils novada dome nolemj:

1. Uzsākt Sabiedrības ar ierobežotu atbildību “Pils rajona Namu pārvalde”, vienotais reģistrācijas numurs 45403004912 reorganizāciju, to sadalot sašķelšanas ceļā, kur Sabiedrības ar ierobežotu atbildību “Pils rajona Namu pārvalde” visu mantu un saistības, kas nepieciešama:
1.1. pašvaldības dzīvojamā fonda un daudzdzīvokļu dzīvojamo māju pārvaldīšanas pakalpojuma sniegšanai, nodot SIA JK Namu pārvalde, vienotais reģistrācijas numurs 45403000484 (turpmāk arī – Iegūstošā sabiedrība 1);
1.2. siltumapgādes pakalpojuma sniegšanai, nodot Sabiedrībai ar ierobežotu atbildību “Jēkabpils siltums”, vienotais reģistrācijas numurs  40003007778 (turpmāk arī – Iegūstošā sabiedrība 2);
1.3. pašvaldības īpašumā esošo ceļu uzturēšanai, nodot Sabiedrībai ar ierobežotu atbildību “JĒKABPILS PAKALPOJUMI”, vienotais reģistrācijas numurs  45403006010 (turpmāk arī – Iegūstošā sabiedrība 3).
2. Iegūstošās sabiedrības 1, Iegūstošās sabiedrības 2 un Iegūstošās sabiedrības 3 kapitāla daļu turētājs ir Jēkabpils novada pašvaldība, reģistrācijas Nr. 90000024205.
3. Noteikt šādus reorganizācijas nosacījumus:
3.1. Iegūstošās sabiedrības 1, Iegūstošās sabiedrības 2 un Iegūstošās sabiedrības 3 pamatkapitāls netiek palielināts;
3.2. Jēkabpils novada pašvaldība kā vienīgais Iegūstošās sabiedrības 1, Iegūstošās sabiedrības 2 un Iegūstošās sabiedrības 3 dalībnieks iegūs tiesības uz iegūstošo sabiedrību dividendēm (ja tādas ir) ar reorganizācijas spēkā stāšanās dienu;
3.3. diena, ar kuru Sabiedrības ar ierobežotu atbildību “Pils rajona Namu pārvalde” darījumi Iegūstošās sabiedrības 1, Iegūstošās sabiedrības 2 un Iegūstošās sabiedrības 3 grāmatvedībā tiks uzskatīti par iegūstošo sabiedrību darījumiem ir 2027. gada 1. maijs;
3.4. saistības, kuras izriet no darba tiesiskajām attiecībām ar Sabiedrību ar ierobežotu atbildību “Pils rajona Namu pārvalde” pārņem iegūstošās sabiedrības atbilstoši katras iegūstošās sabiedrības pamatdarbības  veidam un šā lēmuma 1.1., 1.2. un 1.3. punktā noteiktajam;
3.5. tiesības Sabiedrības ar ierobežotu atbildību “Pils rajona Namu pārvalde” pārraudzības institūciju un izpildinstitūciju locekļiem, netiek piešķirtas;
3.6. līdz 2027. gada 30. jūnijam pabeigt reorganizāciju, nodrošinot attiecīgo ierakstu izdarīšanu Latvijas Republikas Uzņēmumu reģistra komercreģistrā par visām reorganizācijas procesā iesaistītajām sabiedrībām.
3.7. citus normatīvajos aktos noteiktos nosacījumus nosaka dalībnieku sapulce.
4. Noteikt Iegūstošās sabiedrības 1 vispārējos stratēģiskos mērķus:
4.1. Pašvaldības īpašumā esošā dzīvojamā fonda, kā arī daudzdzīvokļu dzīvojamo māju kvalitatīva apsaimniekošana un pārvaldīšana;
4.2. Energoefektīvu pasākumu ieviešana;
4.3. Vidi saudzējošas un resursu taupošas infrastruktūras attīstība. 
5. Noteikt Iegūstošās sabiedrības 2 vispārējos stratēģiskos mērķus:
5.1. Ilgtermiņā nodrošināt nepārtrauktu un kvalitatīvu siltumapgādes pakalpojumu pieejamību un sniegšanu fiziskām un juridiskām personām;
5.2. Nodrošināt maģistrālo siltumapgādes  infrastruktūras uzturēšanu un paplašināšanu, tās pieejamību siltumenerģijas ražotājiem;
5.3. 2030. gadā sasniegt, ka siltumenerģijas ražošanā no kopējā kurināmā apjoma 20 % tiek izmantoti atjaunojamie energoresursi;
5.4. Vidi saudzējošas un resursu taupošas infrastruktūras attīstība.
6. Noteikt Iegūstošās sabiedrības 3 vispārējos stratēģiskos mērķus:
6.1. Nodrošināt kvalitatīvus sadzīves atkritumu apsaimniekošanas pakalpojumus atbilstoši normatīvo aktu prasībām un saistošajiem noteikumiem;
6.2. Gādāt par pilsētas administratīvās teritorijas labiekārtošanu un sanitāro tīrību.
7. Uzdot kapitāla daļu turētāja pārstāvim un Sabiedrības ar ierobežotu atbildību “Pils rajona Namu pārvalde” , SIA JK Namu pārvalde, Sabiedrības ar ierobežotu atbildību “Jēkabpils siltums”, Sabiedrības ar ierobežotu atbildību “JĒKABPILS PAKALPOJUMI” valdēm:
7.1. veikt normatīvajos aktos noteiktās darbības, kas nepieciešamas šā lēmuma 1. punktā noteiktā reorganizācijas procesa īstenošanai;
7.2. nodrošināt reorganizācijas līguma un šā lēmuma par reorganizācijas procesa uzsākšanu publicēšanu katras kapitālsabiedrības tīmekļvietnē;
8. Sabiedrisko attiecību un digitālās komunikācijas nodaļai nodrošināt informācijas par reorganizācijas procesa uzsākšanu publicēšanu Jēkabpils novada pašvaldības oficiālajā tīmekļvietnē www.jekabpils.lv.
9. Kontroli par lēmuma izpildi veikt Jēkabpils novada pašvaldības izpilddirektoram.


Sēdes vadītājs
Domes priekšsēdētājs		R.Ragainis

